«Ашэмэз и бжьамий»
Налшык Профсоюзхэм щэнхабзэмкIэ я унэм япэу щагъэлъэгъуащ «Ашэмэз и бжьамий» балетыр.
Ар Музыкэ къэрал театрым игъэуващ республикэм и Iэтащхьэм театр гъуазджэм хухиха грантымкIэ.
«Ашэмэз и бжьамийм» и балетмейстер-постановщикыр КъБР-м гъуазджэхэмкIэ щIыхь зиIэ и лэжьакIуэ ПащIэ Рамедщ, балетмейстерыр Чуякъуэ Юнусщ.
Лъэпкъ IуэрыIуатэри, щэнхабзэри, хабзэри щызэхэухуэна, IыхьитIу зэхэт теплъэгъуэр гъэщIэгъуэнщ, гукъинэжщ. Ар къытращIыкIащ адыгэ IуэрыIуатэм. Нарт щIыналъэм гуфIэгъуэ ин къихъуащ — Ашэмэз зыфIаща щIалэр къахэхъуащ. Нартхэм я тхьэмадэ Нэсрэн ЖьакIэ щIалэ цIыкIум хъуэхъу хужеIэ. Сэтэней-гуащэ Ашэмэз тыгъэ хуещI гъавэм и тхьэ Тхьэгъэлэдж зэгуэр ейуэ щыта, зи кIапэ лъэныкъуэр хужь, адрей лъэныкъуэр фIыцIэ бжьамийр. Хужь лъэныкъуэмкIэ уепщэмэ, дунейр мэгъагъэ, фIыцIэмкIэ уепщэмэ, псэ зыIуту дунейм тетыр мэбзэх. ФIым, насыпым, лъагъуныгъэм и макъамэр Ашэмэз игъэIуну мэхъуахъуэхэр.
Теплъэгъуэм хэтащ нартхэм я нэхъыжь Нэсрэн ЖьакIэ (КъБР-м щIыхь зиIэ и артист Къумыкъу Мухьэдин), нартхэм я анэ Сэтэней-гуащэ (Битокъу Оксанэ), нарт лIыхъужь Ашэмэз и ролыр зыгъэзэщIар ГъущIо Залымщ (Балъкъэр Аслъэни щыджэгунущ), нарт лъэпкъыр зэрыгушхуэ Ахумыдэ дахэ и образыр къигъэщIащ Щэбэтыкъуэ Юлэ (а ролыр Къущхьэ Камили игъэзэщIэнущ), Ахумыдэ и адэ Емзэгъ (Щоджэн МэчрэIил), лIыхъужь фIыцIэм и теплъэ зиIэ благъуэ (Ерчэн Мурат), нарт лIыхъужьхэр (Чымэзокъуэ Ислъам, Хъусин Хьэсэн, Гугъуэтыж Аскэр, нэгъуэщIхэри), Ахумыдэ и ныбжьэгъу пщащэхэр (Андрияновэ Алисэ, Рыбисовэ Анастасие, Ким Юля, КIуэкIуэ Ларинэ, Къущхьэ Камилэ, Лепехинэ Кристинэ, Мещеряковэ Еленэ, Петлюрэ Антонинэ, ПщыхьэщIэ Залинэ, Чыл Жаннэ, Дэлэл Каринэ), ажэгъафэ, цIыхубэ джэгуакIуэ Мусей Азэмэт, Увыж Мурат, Щоджэн МэчрэIил, шейтIаным и ролыр зыгъэзэщIахэу Грицай Натальерэ Хьэкъул Анжелэрэ, лIыхъужь фIыцIэм и блыгущIэтхэр (балет театрым и артистхэр, ГъуазджэхэмкIэ Кавказ Ищхъэрэ институтым къэфакIуэхэр щагъасэ и къудамэм щеджэхэр), анэу хэтар Ащхъуэт Лаурэщ (Архэст Иринэрэ Рэмэзан Кларэри мы ролыр иужькIэ ягъэзэщIэнущ), сабийхэр (Куэшей Алик зи художественнэ унафэщI, УФ-м щапхъэу къыщалъыта «Нал цIыкIу» цIыхубэ ансамблым и гъэсэнхэр).
ПащIэ Рамед зэрыжиIамкIэ, Музыкэ къэрал театрыр къызэIуахыжмэ, абы и утыкуми мы балетыр щагъэлъэгъуэнущ.
ТЕКIУЖЬ Заретэ.
Сурэтхэр МАМИЙ Руслан трихащ.
